33. schôdza NR SR - 13.deň - B. popoludní
Dátum: 2025-04-14
Poslanec: Pollák, Peter (SLOVENSKO)
Druh vystúpenia: Vystúpenie v rozprave

172. Ďakujem za slovo, pán predseda. Ešte v roku 2022, konkrétne 27. septembra bolo 93 hlasmi poslancov Národnej rady Slovenskej republiky schválené uznesenie Národnej rady Slovenskej republiky k pracovnej definícii protirómskeho rasizmu vypracovanej Medzinárodnou alianciou pre pripomínanie holokaustu, v skratke IHRA, a prijatie jej členskými štátmi vrátane Slovenskej republiky dňa 8. októbra 2020. Podľa tejto definície je protirómsky rasizmus prejavom individuálnych prejavov a činov, ako aj inštitucionálnych politík a praktík marginalizácie vylúčenia fyzického násilia, znevažovania a devalvácie rómskych kultúr a životného štýlu, ako aj nenávistných prejavov zameraných na Rómov. Definícia je veľmi detailná a obsahuje aj 12 demonštratívnych a deklaratórnych príkladov protirómskeho rasizmu. Tieto príklady slúžia ako akýsi sprievodca rôznymi prejavmi protirómskeho rasizmu, s ktorými sa môžeme v spoločnosti stretnúť. Medzi tieto príklady patrí napríklad popieranie rómskeho holokaustu, obviňovanie, stereotypizácia, princíp kolektívnej viny, nútené sterilizácie rómskych žien, ale aj prijímanie politík, ktoré sú namierené proti Rómom alebo vedú k ich segregácii. Predmetom prijatého uznesenia je okrem iného aj odporúčanie vláde Slovenskej republiky, aby vykonala analýzu právneho poriadku a pripravila tak legislatívne návrhy, ktoré zabezpečia súlad príslušných zákonov s novou definíciou protirómskeho rasizmu. Zároveň vláde odporúča aktívne prispievať k zaisteniu bezpečnosti rómskych občanov a podieľať sa na kultivovaní verejnej diskusii tak, aby za každých okolností odsudzovala protirómske a nenávistné vyjadrenia či prejavy. My sme v ostatnom období, ani nie tak... Týždeň, dva týždne? Keď vo Veľkom Šariši zhoreli rómske detičky, boli svedkami toho, keď aj polícia, aj prezident Slovenskej republiky, ale potom aj minister vnútra Šutaj Eštok kondolovali a vyjadrili úprimnú sústrasť pri tejto tragédii, no našli sa ľudia, ktorí svojimi nenávistnými komentármi vyjadrovali voči tejto skupine obyvateľstva naozaj neskutočnú agresiu, nevraživosť, rasistické prejavy a priali im tam, jednoducho že si to tie deti zaslúžili a že si zaslúžia takú podobnú smrť aj ostatní. A práve týmto uznesením chceme vyzvať vládu, aby sa zaoberala aj, aj týmito vecami. Predmetom, v súčasnej dobe môžeme sledovať, tak ako som povedal, nárast nenávistných vyjadrení a prejavov voči Rómom, či už vo verejnom, alebo aj v digitálnom priestore, a protirómsky neratív... naratív zneužívajú vo svojej komunikácii či kampaniach aj niektorí politici, čo môže viesť k hlbšej marginalizácii rómskych komunít, k prehlbovaniu sociálnej nerovnosti a k posilňovaniu nenávisti, napätia a polarizácie v spoločnosti. Napriek tomu v právnom poriadku Slovenskej republiky, najmä v oblasti Trestného práva a pracovného práva nedošlo k zmenám, ktoré by prispeli k rešpektovaniu uvedenej definície protirómskeho rasizmu. Zároveň nevidíme snahu vládu podieľať sa na kultivovaní verejnej diskusie v tejto oblasti. Z týchto dôvodov v našom uznesení žiadame vládu, aby na základe uznesenia Národnej rady Slovenskej republiky k pracovnej definícii protirómskeho rasizmu schváleného Národnou radou Slovenskej republiky dňa 27. 9. 2022 zabezpečila vykonanie bodu d) schváleného uznesenia, a to je: – po prvé aby vykonala analýzu právneho poriadku Slovenskej republiky a v prípade potreby pripravila legislatívne návrhy príslušných právnych predpisov tak, aby v činnosti a pri rozhodovaní orgánov verejnej moci Slovenskej republiky bola rešpektovaná uvedená definícia, – po druhé aktívne prispievala k zaisteniu bezpečnosti svojich rómskych občanov prostredníctvom dôkladnej a štruktúrovanej konzultácie a dialógu s organizáciami občianskej spoločnosti a príslušnými verejnými inštitúciami bojujúcimi proti všetkým formám diskriminácie, – po tretie aby sa podieľala na úsilí Národnej rady Slovenskej republiky pri kultivovaní diskusie vo verejnom priestore, ktoré za každých okolností bude odsudzovať protirómske a nenávistné vyjadrenia i prejavy a bude prinášať racionálne protiargumenty. Základom riešenia problému je jeho identifikácia, a preto by som vás poprosil o podporu tohto uznesenia. Veľmi pekne ďakujem.